52. schôdza NR SR - 2.deň - A. dopoludnia
Dátum: 2026-05-27
Poslanec: Števulová, Zuzana (PS)
Druh vystúpenia: Vystúpenie v rozprave

Kolegovia, kolegyne, nedá mi, aby som sa nevyjadrila k tomuto návrhu zákona od SNS, ktorý sa týka teda možností, aby poslanci, členovia vlády, prezident mohli sobášiť. Naozaj ja neviem, že komu toto v mysli skrslo, že toto je najdôležitejšia vec, ktorú treba momentálne riešiť. Pripomínam, že máme druhý deň poslednej schôdze pred letom, kedy budeme mať tri mesiace prázdnin. Druhý deň, ešte tu ani 24 hodín nie sme, keďže včera začala schôdza o 13:00, je 10:50 a my riešime návrh zákona, ktorý je akože vysoko v poradí, že či môžu po novom poslanci, členovia vlády alebo prezident sobášiť, že fakt. Fakt sa vám to nezdá divné, kolegovia z SNS? Že čo ešte donesiete do tejto siene? Aký výkvet mozgovej akrobácie tu ešte budeme riešiť z vašej dielne, lebo ja už som si všeličo predstavovala po hmyze v potravinách, ale toto som si úprimne myslela, že nedôjde k druhému čítaniu a sme tu. Vau. A tak poďme sa teda pýtať, že ako si to prakticky predstavujete. Lebo ja som si teda pozrela tú dôvodovú správu a tradične samozrejme, ako keď nám tu SNS prinesie nejaký svoj paškvil, tak tam v podstate nič napísané nie je, len že vytvárajú ten ústavný rámec preto, aby títo vysokí ústavní činitelia a činiteľky mohli sobášiť. Ale nad rámec toho nič, že z akej potreby to vzniklo, nič. Žiaden z predkladateľov nám to tu neozrejmil, že pre ktorého z jeho kamošov to vlastne táto novela zákona o rodine vôbec je. To sme sa zatiaľ nedozvedeli. Aspoň toľko úcty by ste mohli mať k zákonodarnému zboru, že sa tu jeden z vás postaví a povie, čo je naozaj za tým, že koho kamoš chce, aby ho oddali, lebo ja teda neviem, v akom svete vy žijete na Slovensku, ale ja nepoznám akože nikoho, kto by tu riešil, že urgentná potreba Slovákov a Sloveniek je, alebo teda ľudí, ktorí sa sobášia, lebo však pred orgánom Slovenska sa nemusia len slovenskí občania sobášiť, keď tu žijú, to môžu byť aj cudzinci. Že naozaj nikto z nich nerieši ako svoju urgentnú potrebu, že chce, aby ho poslanci, prezident alebo ministri sobášili. To je absurdné. Akože naozaj, naozaj ja nikoho nepoznám. Čiže to musí byť nejaký váš kamoš alebo prosto, neviem, či kamoš z koalície alebo kamoška, prosto že rodinný príslušník sa asi povedal, že sa nevezmú, keď nebude ten konkrétny poslanec alebo poslankyňa ich sobášiť. Inak si to neviem vysvetliť, že takýto návrh tu pristál. No ale tak poďme sa pobaviť o tom prezidentovi. Mňa by v prvom rade zaujímalo, či kolegovia z SNS sa teda vôbec pýtali prezidenta, či chce sobášiť. Že viete, že pán prezident Pellegrini netúži už po ničom inom v tej funkcii, do ktorej sa preklamal, len po tom, aby sobášil, hej? Že to je akože jeho cieľ, že mať funkciu prezidenta a ešte aj sobášiť. A kde to bude robiť teda? Lebo však nemusí to byť len na matrike, môžu si tí snúbenci povedať, že aj na inom mieste, tak akože v Prezidentskom paláci alebo v prezidentskej záhrade alebo kde teda? Aby veď, lebo viete, on ten prezident má aj tú ochranku, ktorá s ním všade chodí, tak ja si to predstavujem, že teda tí snúbenci sa akože budú u nás na Bystričke, to ja budem vždy, keď zákon predkladá Adam Lučanský. Keďže sme obaja z Bystričky, tak si predstavím ten obecný úrad na Bystričke, dedina, hej? Neviem, 1200 obyvateľov tak nejako. Predstavím si ten malý obecný úrad na Bystričke, kde by teda napríklad ja, keby som sa chcela zosobášiť s mojím partnerom, požiadam pána prezidenta Pellegriniho, keď budem už mať túto možnosť, že prosím, nech ma on zosobáši na Bystričke v obecnom úrade a on mi vyhovie. A teraz ja si predstavujem, ako tam dôjde tá prezidentská kolóna do tej našej malej obce na ten obecný úrad, aby ma prezident Pellegrini mohol zosobášiť. No fakt. Akože naozaj, toto idete uzákoniť? Vy ste to domysleli do dôsledkov? Že ako toto bude vyzerať? Lebo však takto by to malo byť a že nejaký občan z malej dediny sa dostane k obrovskému privilégiu, že ho prezident tejto krajiny zosobáši. Tak to znamená, že on tam príde prosto s tými opatreniami, s tými, ja neviem, psami, ochrankou, všetkým. Super. A na to sa budeme skladať my, daňoví poplatníci, lebo ten výjazd toho prezidenta nás bude niečo stáť. Kto to zaplatí? Pán Karas, dobre. Super. Prosím, pozmeňovák. Dajte, že vy budete platiť náklady prezidentskej kancelárie na sobáše prezidentom. Lebo ako máme tú konsolidáciu, pán kolega Karas. Vy ste predsa človek, ktorý sa venuje financiám. Slovenské rodiny majú hlboko do vrecka. Mladí ľudia odkladajú založenie rodiny, lebo je to finančne nákladné. Mladí ľudia, ktorí majú jedno dieťa, nechcú mať dve a viac detí, lebo je to finančne nákladné. Takže asi nechcú, aby ich dane išli na to, že príde prezident so svojou ochrankou sobášiť niekde na Bystričku. Asi nechcú. Oni by uvítali podľa mňa nie túto bláznivú ceremóniu. Oni by uvítali úplne iné vynaloženie prostriedkov rozpočtu Slovenskej republiky, na ktorý sa skladajú, ako práve to, aby sa z toho platil výjazd prezidenta s celou ochrankou a s celým jeho ansámblom na to, aby niekde niekoho zosobášil. Lebo napríklad, akože znie to vtipne, ja to hovorím tak poloironicky, polohumorne, ale to sú vážne veci. To nebude za euro. Takéto niečo. A ten návrh zákona neobsahuje nič vlastne k tomuto, žiadne vyčíslenie, že koľko by stála len jedna cesta prezidenta. Však on sa môže rozhodnúť. On sa môže rozhodnúť, že pôjde niekoho zosobášiť do Novej Sedlice na samý kraj Slovenska. Možno tam odletí do Košíc vládnym špeciálom a odtiaľ pôjde limuzínou s ochrankou. Koľko to bude stáť? Lebo to sa môže stať. A na to predkladatelia mysleli, že teda kto toto tu zaplatí? No nemysleli. Nemysleli. Takže by sa tu mali normálne postaviť a vysvetliť nám, po prvé, či sa teda toho prezidenta pýtali, či to vôbec chce, a po druhé, že kto to zaplatí. Pretože si tu nemôžu len tak lárom fárom napísať hocičo do návrhu zákona a hocikomu zo svojich kamošov vyhovieť bez toho, aby boli rozpočtovo zodpovední, osobitne v čase konsolidácie. No a keď už tam napríklad máme teda toho prezidenta, tak ja sa pýtam, že prečo len prezident, prečo nie emeritní prezidenti a prezidentka? Však oni ostávajú. Stále ich voláme prezidentka. Tak prečo nie oni? Však niekto možno by chcel Pellegriniho, niekto by chcel možno Čaputovú. Tak však to ste sa tiež mohli zamyslieť, alebo aj bývalí predsedovia Národnej rady, áno. Však samozrejme, dá sa ten okruh do nekonečna rozširovať. To sme prečo nedali? Prečo sme nedali bývalých prezidentov? Ja by som možno chcela, aby ma pani prezidentka Čaputová zosobášila. Neviem. Tak keď už sa teda bavíme o tomto návrhu, tak poďme do detailov. A teda ja sa pýtam, že tí občania alebo obyvatelia krajiny, ktorí budú chcieť, aby ich nejaký prezident, nejaký poslanec, nejaký člen vlády zosobášil, tak ako sa k nemu dostanú? Ako získajú ten jeho písomný súhlas? Už to tu bolo raz povedané, že to bude nejaká štátna webstránka za milióny, kde bude nejaký register a podľa čoho si to budú vyberať? Akože prezident si to vyberie podľa toho, že jaj, toto je moja sestra, tak tú zosobášim a tamten z Novej Sedlice, tak to je ďaleko, tak to nie, no. Tak raz za rok možno dám sobášny deň, že vznikne v prezidentskej kancelárii nejaký odbor, ktorý bude vybavovať žiadosti obyvateľov, aby ich prezident zosobášil, lebo keď raz dáte túto možnosť, verte tomu, že ľudia Tak to je ďaleko, tak, tak to nie, no. Tak raz za rok možno dám sobášny deň, že vznikne v prezidentskej kancelárii nejaký odbor, ktorý bude vybavovať žiadosti obyvateľov, aby ich prezident zosobášil, lebo, keď raz dáte túto možnosť, verte tomu, že ľudia, či už naozaj alebo z recesie, však verím, že pán prezident Pellegrini má aj veľa fanúšikov, však bol zvolený nejakými státisícmi, že to budú chcieť využiť. Však kto by nechcel mať za sobášiaceho prezidenta. Tak akože vy teda rátate s tým, že prezidentská kancelária vyčlení nejakého zamestnanca alebo zamestnankyňu, čo bude len vybavovať tie žiadosti, čo sa tam začnú hrnúť, aby, aby teda išiel sobášiť. Prípadne ste sa bavili s prezidentskou kanceláriou, že, keď toto zavediete, tak, či prezident bude mať určené dni v mesiaci alebo v roku, kedy teda bude sobášiť a možno to bude nejaká lotéria, viete, lebo však asi nebude môcť vyhovieť všetkým, ktorí toto budú chcieť, tak nemal by predsa sobášiť len svojich kamošov, a to asi nie, tak bude musieť raz za čas vybrať aj nejakého človeka z ľudu. A teda ako to vyberie, že nejaké akože koleso si roztočí alebo ruka do osudia za prítomnosti notára a vyberieme a bude to možno aj v telke alebo online na sociálnych sieťach. Ja neviem, ja sa pýtam, či ste nad tým uvažovali. Alebo tu v Národnej rade budeme mať na organizačnom odbore nejakú zamestnankyňu alebo zamestnanca, lebo však aj nám sa môžu začať množiť žiadosti. E-mailom, písomne, do podateľne. Kto to bude vybavovať? Pani Eliáš, pani Kramplová, pán Garaj, kto bude vybavovať tie žiadosti tuto, keď budú chodiť do parlamentu a bude ich možno stovky, možno tisíce, že teda sa budú chcieť ľudia sobášiť pred poslancami a poslankyňami, to kto bude vybavovať? A podľa čoho si to určíme? Že páči sa mi toto priezvisko, tak jeho zosobášim. Toto priezvisko sa mi nepáči, tak jeho nezosobášim. Toto je ďaleko, tam sa mi nechce cestovať, tak tam nepôjdem a títo sú tuto hneď v Starom Meste, tak tam pôjdem. To takto budeme rozhodovať o tom, že koho idú poslanci a poslankyne sobášiť? Toto si predstavujete? Lebo z toho návrhu zákona úprimne a z toho, že to absolútne neodôvodňujete, ako to bude vyzerať v praxi, to naozaj vyzerá ako papalášsky návrh, ktorý ste si pripravili preto, že niekto vo vašom blízkom okruhu prosto chce, aby ho niekto z vás zosobášil. Že to nebude pre bežných ľudí, lebo chcem vidieť vás, pán Garaj, sa na mňa pozeráte, že, keď vám príde 1000 žiadostí za rok o zosobášenie, podľa čoho sa rozhodnete, koho zosobášite? Podľa čoho? No, podľa čoho? Mňa by to naozaj zaujímalo. Tu normálne prídete, máte 40 minút ako navrhovateľ zákona podľa nového rokovacieho poriadku a vysvetlíte, ako to bude fungovať. Podľa čoho sa budeme všetci rozhodovať. Že koho vyberieme z tých ľudí, čo to budú chcieť. Podľa čoho. No a potom vlastne ten písomný súhlas, hej, že teda tí snúbenci, keď už teda si dohodli nejakým spôsobom toho ústavného činiteľa, že ich zosobáši, majú predložiť jeho písomný súhlas v matrike. A teraz ja neviem, to bude nejaký vzor toho písomného súhlasu? Kto ho ustanoví? Na to ste tiež nemysleli, žiadne nejaké splnomocnenie pre vykonávací predpis tam nemáte. Či to si každý bude môcť hocijaký zdrap papiera niekde napísať a napríklad sfalšovať môj podpis, že sa budú tváriť, že ja som im dala ten súhlas. To nemusí byť ani pred notárom ten súhlas, alebo ja neviem, ako sa to bude overovať. Však dnes sa dá sfalšovať hocičo. Tak poprosím vás na toto odpovedať. Že, čo si teraz tam príde na tú matriku niekto, kto ja neviem z nejakej zloby nás chce navliecť do toho, že sme akože súhlasili so zosobášením a tá matrika však nepozná môj podpis. Nevie, či som to ja naozaj podpísala. Ona si ako overí, že bude sem volať do podateľne Národnej rady, či náhodou by ju nemohli prepojiť s poslankyňou Štefuľovou, aby si overila, že či naozaj je to jej podpis? Tak to bude alebo ako? Ja neviem, ja to tu konštruujem za vás. To vy by ste mali proaktívne odpovedať. A povedať nám, že ako presne toto všetko bude prebiehať, ak si máme myslieť, ak nás chcete presvedčiť, že toto nie je zákon, ktorý ste navrhli pre jedného alebo dvoch kamošov. Pretože vy z tohto nemáte nič. Vonkoncom nič domyslené. Vonkoncom nič. A takúto legislatívu by ste rozhodne predkladať nemali. A potom môžeme ešte špekulovať aj o ďalších situáciách. Však akt uzavretia manželstva je právny úkon. Musia byť splnené viaceré podmienky. Áno, v bežnej praxi to overuje predovšetkým matrika, ale ten sobášiaci človek nie je predsa bez zodpovednosti. On si predsa musí byť istý, že boli predložené všetky doklady a napríklad sa dá uzavrieť manželstvo v zastúpení, napríklad. Napríklad sa dá odpustiť, keď je život manžela v ohrození. A to aj ten sobášiaci by mal o tomto vedieť, mať nad tým kontrolu, lebo nakoniec môže predsa nejaký zamestnanec alebo zamestnankyňa matriky skonštatovať, že tie dokumenty alebo tie okolnosti sú právne perfektné, ale je to ten sobášiaci, ktorý vykonáva ten úkon. Ten sobášiaci a má to právne následky, ktoré v tom najhoršom prípade môžu skončiť až na súde, kde sa bude trebárs rozhodovať o tom, že či manželstvo je platné, neplatné, či vzniklo alebo nevzniklo. A tam teda možno aj jeden z nás bude musieť prísť a povedať, že ako mu bolo zdokumentované a zdokladované, že teda existujú právne perfektné doklady, že ten snúbenec alebo snúbenica nie sú už predtým ženatí alebo podobne. Však aj také prípady sa stávajú. Krútite hlavou. Akože nemali by sme tam tú... Pani Kramplová, toto len ukazuje na vašu absolútnu právnu neznalosť. Ten právny úkon, ako som povedala, vzniká pred sobášiacim. A sobášiaci musí mať právnu istotu, že sú splnené všetky podmienky bez ohľadu na to, že to pred ním overila nejaká zamestnankyňa matriky, aj on musí byť do toho procesu zainvolvovaný. To nie je len ceremoniálna funkcia, však tie účinky nenastanú tým, že vám matrika dá štempel, že máte v poriadku doklady, vtedy sa ešte nezosobášite. Vy sa zosobášite vtedy, keď to urobíte zákonom predpísaným spôsobom pred sobášiacim. To je ten právny úkon. Čiže vy tam nie ste len v ceremoniálnej funkcii len preto, aby sa niekto odfotil s prezidentom, ako ho sobáši. To má právne následky, pani Kramplová. A vy, keď tomu nerozumiete, tak takéto zákony nepredkladajte. Však asi, ja neviem teda aké, ale tak asi by ste si mohli doštudovať právo. Odporúčala by som nový Občiansky zákonník, je tu, o pár dní ho budeme prejednávať, tak možno si to môžete vyjasniť s pánom ministrom spravodlivosti, že v ktorom momente vzniká manželstvo? A pred kým? Len vás upozorňujem, že, keď sa stane jeden z tých prípadov, že prosto to nebude právne perfektné alebo vznikne okolo toho spor, lebo sa to občas môže stať. Tak potom, ak to bude zrovna manželstvo, kde sobášil prezident, poslanec, člen vlády, tak bude z toho niesť aj zodpovednosť, aj následky a možno sa to bude ťahať, lebo však tie súdy nerozhodnú za 1 rok. Jasné. Toto sú veci, ktoré by si ľudia, ktorí chcú sobášiť, mali zvážiť. Preto, keď kandidujú do komunálu, tak vedia, že čo to obnáša, sú v úzkom styku s tou matrikou, lebo však je to priamo u nich. A vstupujú do toho procesu s tým vedomím, čo všetko tam v tom procese, kým dôjde k schváleniu, vlastne k uzavretiu toho manželského zväzku, sa musí stať. Ale vy ste na toto vôbec nemysleli. Nie, vy si len predstavujete, prosto váš návrh zákona je prosto tá fotka, že vy chcete mať niekde fotku, že ste niekoho zosobášili. Prosto toto je vaša predstava. To je úplný fake. Že len tá forma, celé ako celý tento rokovací poriadok, celé ako to tu žijeme tri roky, že krásna forma, obleky, vnútro zhnité. To je aj tento návrh zákona, kolegovia, kolegyne. Nepremyslený výstrel do tmy len preto, aby ste urobili zadosť svojim kamošom. A to už ani nebudem sa venovať, lebo však mohli by sme tu viesť, odkazujem na to, čo povedala pani kolegyňa Veslárová o tom, že tu by sa mala viesť skôr diskusia o tom, kto sa dnes nemôže na Slovensku sobášiť. A nie, že či poslanci alebo prezident môžu sobášiť. To by bola dôležitejšia diskusia. To by bol skutočný problém, ktorý tu skutočne trápi veľkú časť obyvateľstva Slovenska, ktorá nemá k tomu prístup. Toľko za mňa.